paragraph_text: Radikalno je utvrdio da je svako vlasništvo krađa, a u svom spisu "Što je vlasništvo" šokira građanske ekonomiste i sociologe te izaziva zgražanje, skandale i javnu osudu, no već u toj knjizi kritizira društvo očima sitnog seljaka i sitnog buržuja. U knjizi "Sistem ekonomskih kontradikcija ili filozofija bijede" pseudorevolucionarno negira potrebu svake države i političke organizacije. Istodobno teži reformi kapitalizma na miroljubiv način preko radničkih asocijacija, pučkih banaka i besplatnih kredita te zasniva cijeli sustav obrazovanja na principu međusobne pomoći. I u kasnijim dijelima ostaje konfuzni eklektik, pun proturiječnih stavova, koji variraju od beskompromisno anarhističkih do oportunističko reformističkih.